**METODICKÝ POKYN ÚKSÚP č. 1/2024**

**„Postup povoľovania leteckých aplikácií prípravkov na ochranu rastlín a pomocných prípravkov v ochrane rastlín v prvom stupni ochrany prírody a krajiny“**

**Dodatok č. 1**

 Ing. Vladimír Urmanič

 generálny riaditeľ

**Číslo záznamu:** 12238/2024

**Číslo spisu:** 14118/2024-220

**Dátum:** 05.03.2024

**Účinnosť od:** 01.04.2024

**Účinnosť do:** 01.04.2026

**Vypracoval:** Ing. Jaroslav Franko

**Za riadenie dokumentu:** Ing. Mária Grejtáková

**Preskúmanie:** každé 2 roky

**Metodický pokyn ÚKSÚP č. 1/2024 „Postup povoľovania leteckých aplikácií prípravkov na ochranu rastlín a pomocných prípravkov v ochrane rastlín v prvom stupni ochrany prírody a krajiny“ sa mení a dopĺňa nasledovne:**

V zmysle aktualizovaného sadzobníka správnych poplatkov, platného od 01.04.2024, sa mení a dopĺňa článok 3 uvedeného metodického pokynu. Ostatné časti tohto metodického pokynu zostávajú v pôvodnom znení:

# Článok 3

# Vydávanie rozhodnutí o povolení na letecké aplikácie

**ÚKSÚP vydáva rozhodnutia o povolení na leteckú aplikáciu prípravkov na ochranu rastlín a pomocných prípravkov na poľnohospodársku a lesnú pôdu podľa § 31 ods. 3 písm. b) zákona č. 405/2011 Z. z. a § 23 ods. 3 písm. b) zákona č. 387/2013 Z. z. iba pre územia v prvom stupni ochrany prírody a krajiny a zároveň iba v mimoriadnych a riadne odôvodnených prípadoch.**

1) Žiadateľom môže byť poľnohospodársky alebo lesnícky subjekt (profesionálny používateľ). Žiadateľ podľa § 31 ods. 2 zákona č. 405/2011 Z. z. alebo podľa § 23 ods. 2 zákona č. 387/2013 Z. z. doručí zamestnancovi ÚKSÚP zodpovednému za vydávanie rozhodnutí o povolení na letecké aplikácie (ďalej len „poverený zamestnanec ÚKSÚP“) vyplnený formulár žiadosti, ktorého vzor je uvedený v prílohe č. 1 spolu s mapovou prílohou uvedenou v prílohe č. 4 podľa § 1 ods. 4 písm. a) vyhlášky MPRV SR č. 490/2011 Z. z., ktorou sa ustanovujú podrobnosti o podmienkach, požiadavkách a postupoch na uplatnenie ustanovení o leteckej aplikácii prípravkov na ochranu rastlín

a o žiadosti o povolenie leteckej aplikácie alebo § 14 ods. 5 vyhlášky MPRV SR č. 477/2013 Z. z., ktorou sa vykonáva zákon o pomocných prípravkoch v ochrane rastlín. Súčasťou žiadosti na leteckú aplikáciu je aj prípadné uhradenie správneho poplatku (eKolku) v hodnote 33 € (od 01.04.2024 v súlade s novým sadzobníkom správnych poplatkov bude tento správny poplatok/eKolok v hodnote 50 €) za spracovanie žiadosti a vydanie rozhodnutia (podrobnosti viď odsek 2). Vlastnoručne podpísanú a opečiatkovanú žiadosť spolu s prílohami zašle žiadateľ v tlačenej podobe poštou (alebo prinesie osobne) na adresu:

ÚKSÚP – Odbor ochrany rastlín

Ing. Jaroslav Franko

Nám. Sv. Anny 7

911 01 Trenčín

Telefonický a e-mailový kontakt:

 tel.: 032/652 85 88

 e-mail: jaroslav.franko@uksup.sk

Druhou možnosťou je žiadosť spolu so všetkými potrebnými prílohami (v prípade spoplatnenej žiadosti aj s eKolkom – viď odsek 2) zaslať v elektronickej podobe – cez elektronickú podateľňu ÚKSÚP, ktorá následne pridelí „žiadosť o leteckú aplikáciu“ riaditeľovi odboru ochrany rastlín (ďalej len „OOR“). Riaditeľ OOR potom pridelí žiadosť cez systém FABASOFT poverenému zamestnancovi ÚKSÚP na spracovanie. Pri výbere tejto možnosti je v prípade spoplatnenej žiadosti potrebné postupovať v zmysle pokynov aktuálneho sadzobníka správnych poplatkov.

2) Poverený zamestnanec ÚKSÚP skontroluje predložené doklady a v prípade, ak žiadateľ nepredložil kompletnú dokumentáciu (prílohy) ku žiadosti, vyzve ho písomne na jej doplnenie. Zároveň skontroluje, či žiadateľ uhradil správny poplatok v hodnote 33 € (od 01.04.2024 v hodnote 50 €) zakúpením si eKolku na pobočke Slovenskej pošty („potvrdenie o úhrade správneho/súdneho poplatku“). Potvrdenie o úhrade prikladá k žiadosti. **Touto sumou sa spoplatňuje aplikácia prípravkov na ochranu rastlín alebo kombinácia prípravku na ochranu rastlín s pomocným prípravkom. V prípade žiadosti na aplikáciu výlučne pomocných prípravkov sa správny poplatok neúčtuje.**

3) Poverený zamestnanec ÚKSÚP v deň doručenia žiadosti požiada prostredníctvom mailovej komunikácie zamestnanca podateľne Bratislava o zaevidovanie novej žiadosti v systéme Fabasoft, pričom pracovníkovi podateľne Bratislava zašle sken žiadosti, adresu odosielateľa a informáciu o spôsobe doručenia. Pracovník podateľne Bratislava zaeviduje doručenú žiadosť v zmysle Registratúrneho poriadku ÚKSÚP a poskytne číslo záznamu poverenému zamestnancovi ÚKSÚP, ktorý ho doplní na žiadosť.

Lehota na vybavenie žiadosti zo strany ÚKSÚP začína plynúť prvým pracovným dňom po dni jej doručenia orgánu štátnej správy príslušnému na vybavenie – podľa § 27 ods. 2 zákona 71/1967 Zb. o správnom konaní. Lehota na vybavenie žiadosti je 30 dní.

4) Poverený zamestnanec ÚKSÚP posúdi prijatú žiadosť z hľadiska obsahu a úplnosti vrátane potrebných príloh a pripraví návrh kladného alebo záporného rozhodnutia o povolení leteckej aplikácie prípravkov na ochranu rastlín a pomocných prípravkov. Súčasťou žiadosti je plán aplikácie prípravkov na ochranu rastlín, resp. pomocných prípravkov a spracovaný mapový materiál. Pokiaľ žiadosť nemá predpísané náležitosti, poverený zamestnanec ÚKSÚP vyzve žiadateľa na ich odstránenie v určenej lehote s poučením, že inak konanie zastaví v súlade s § 19 zákona 71/1967 Zb. o správnom konaní.

5) Rozhodnutie o povolení na leteckú aplikáciu bude obsahovať povinnosť oznamovania každého konkrétneho leteckého ošetrenia tri dni vopred príslušnému inšpektorovi oddelenia kontroly ochrany rastlín (ďalej len „OKOR“) napr. formou e-mailu, za účelom kontroly leteckých aplikácií prípravkov na ochranu rastlín a pomocných prípravkov.

6) Žiadateľ je tak isto povinný minimálne 48 hodín pred výkonom leteckej aplikácie oboznámiť chovateľov včiel a dotknuté obce o plánovanom výkone leteckej aplikácie prípravkov spôsobom v mieste obvyklým (napr. oznamom v obecnej televízií, vyhlásením v obecnom rozhlase, emailovým upozornením, oznámením na úradnej tabuli obecného úradu atď.).

7) V prípade akýchkoľvek zmien leteckých aplikácií, ktoré nie sú povolené vydaným rozhodnutím, najmä zmene predpokladaného prípravku na ochranu rastlín a pomocného prípravku, treba okamžite požiadať povereného zamestnanca ÚKSÚP o vydanie dodatku k už vydanému rozhodnutiu. **Vydanie dodatku k už vydanému rozhodnutiu je bezplatné.** Rozhodnutia budú platiť maximálne do 31.12. prebiehajúceho kalendárneho roka. Rozhodnutia môžu zahŕňať jednu alebo viac aplikácií na jeden alebo viac pôdnych dielov obhospodarovaných žiadateľom o udelenie povolenia leteckej aplikácie prípravkov na ochranu rastlín a pomocných prípravkov.

8) Po splnení všetkých náležitostí vydá poverený zamestnanec ÚKSÚP rozhodnutie o povolení na leteckú aplikáciu buď kladné, alebo záporné. Rozhodnutie zasiela v elektronickej podobe do elektronickej schránky žiadateľa. Rovnopis rozhodnutia zasiela emailom príslušnému inšpektorovi OKOR za účelom následnej kontroly leteckej aplikácie.

9) Inšpektor OKOR vykonáva následnú administratívnu kontrolu leteckých aplikácií. V prípade potreby je oprávnený vykonať aj kontrolu výkonu leteckej aplikácie priamo v teréne.

**Doplňujúce praktické informácie:**

1. žiadosť sa podáva v dostatočnom časovom predstihu pred leteckou aplikáciou v danom kalendárnom roku (minimálne 40 dní),
2. žiadosť môže obsahovať jeden alebo viac alternatívnych prípravkov na ochranu rastlín a pomocných prípravkov na jednu alebo viac aplikácií, na jeden alebo viac pôdnych dielov obhospodarovaných žiadateľom,
3. optimálny čas (požadovaný termín leteckej aplikácie) na aplikáciu konkrétneho prípravku si určí samotný žiadateľ podľa potreby a odporúčaní pre konkrétny prípravok v jeho etikete (detaily viď prílohu č. 1 posledný stĺpec),
4. ak žiadateľ uzná za vhodné, môže do žiadosti napísať dvoch alternatívnych poskytovateľov leteckých služieb s platnou leteckou licenciou, pričom samotné rozhodnutie o výbere zostáva na žiadateľovi,
5. proces od prijatia žiadosti až po samotné vydanie povolenia leteckej aplikácie vždy prebieha v rámci správneho konania,
6. lehota na vybavenie žiadosti je maximálne **30 dní** odo dňa doručenia žiadosti na ÚKSÚP,
7. v rozhodnutí musí byť vždy uvedené, že letecká aplikácia prípravkov na ochranu rastlín musí byť vykonaná za podmienok uvedených v prílohe č. 2 vyhlášky MPRV SR č. 490/2011 Z. z. ; v prípade leteckej aplikácie pomocných prípravkov v ochrane rastlín za podmienok uvedených v prílohe č. 13 k vyhláške MPRV SR č. 477/2013 Z. z.,
8. odvolacím orgánom pri povoľovaní leteckých aplikácii prípravkov na ochranu rastlín a pomocných prípravkov je MPRV SR, odvolanie sa podáva na ÚKSÚP,
9. ak sa žiadateľ písomne vzdá práva na odvolanie sa voči platnému kladnému rozhodnutiu, tak rozhodnutie bude právoplatné a vykonateľné dňom jeho doručenia. V prípade doručenia záporného rozhodnutia, právo žiadateľa na odvolanie sa v rámci 15 dňovej lehoty zostáva zachované.
10. rozhodnutie na leteckú aplikáciu sa vydáva iba v mimoriadnych a riadne odôvodnených prípadoch.